9. ΝΟΜΟΘΕΤ. ΔΙΑΤΑΓΜΑ υπ’ αριθ. 231 της 2/2 Νοεμ. 1973 (ΦΕΚ Α΄ 301) Περί διακοπής της υποχρεωτικής ασφαλίσεως εις το Ταμείον Επικουρικής Ασφαλίσεως Προσωπικού Εταιρειών Λιπασμάτων, των εργατοτεχνιτών μεταλλείων. Άρθρ.1.-1.Από της ισχύος του παρόντος διακόπτεται η παρά τω Ταμείω Επικουρικής Ασφαλίσεως Προσωπικού Εταιρειών Λιπασμάτων υποχρεωτική ασφάλισις των εργατοτεχνιτών των μεταλλείων. 2.Οι εργατοτεχνίται οι απασχολούμενοι εις μεταλλεία δύνανται να αιτήσουν την παρά τω Ταμείω προαιρετικήν ασφάλισίν των επί τη καταβολή, υπό των ιδίων, της εκάστοτε καθοριζομένης υπό της νομοθεσίας του Ταμείου εισφοράς του ησφαλισμένου και εργοδότου. Η περί προαιρετικής ασφαλίσεως αίτησις υποβάλλεται υπό των ενδιαφερομένων, εντός τριμήνου ανατρεπτικής προθεσμίας από της αναλήψεως εργασίας, προκειμένου δε περί των ήδη απασχολουμένων, εντός τριμήνου τοιαύτης, από της δημοσιεύσεως του παρόντος. 3.Καθυστέρησις καταβολής εισφοράς τινός πέραν των τριών μηνών, αφ’ ης αύτη κατέστη απαιτητή, συνεπάγεται απώλειαν του δικαιώματος περαιτέρω προαιρετικής συνεχίσεως της ασφαλίσεως. 4.Ησφαλισμένοι των οποίων διακόπτεται, δυνάμει του παρόντος η υποχρεωτική ασφάλισις, εφ’ όσον δεν αιτήσωνται την προαιρετικήν συνέχισιν της ασφαλίσεως, δύνανται να αιτήσωνται την επιστροφήν αυτοίς των ατομικών ασφαλιστικών εισφορών ατόκως, υπό τον όρον ότι δεν έτυχον παροχών εκ του Ταμείου. Άρθρ.2.-Η ισχύς του παρόντος Ν.Δ/τος, άρχεται από της πρώτης του μηνός του μεθεπομένου της δημοσιεύσεώς του εις την Εφημερίδα της Κυβερνήσεως. 